גרייסלנד (טנסי)

גרייסלנד (באנגלית: Graceland) היא אחוזה בממפיס, טנסי, ארצות הברית, אשר הייתה בבעלותו של הזמר האמריקאי אלביס פרסלי. הוא ומשפחתו – הוריו ורנון וגלאדיס, סבתו מצד אביו מיני מיי, נכדו בנג'מין ובתו ליסה מארי קבורים בה. גרייסלנד ממוקמת בשדרות אלביס פרסלי 3764 (קטע של כביש 51) בשכונת וייט הייבן, 14 ק"מ דרומית לממפיס. הוא נפתח לציבור כמוזיאון ביתי ב-7 ביוני 1982. לאחוזה מגיעים כ-500,000 מבקרים מדי שנה. גרייסלנד נרשמה במרשם הלאומי של מקומות היסטוריים ב-7 בנובמבר 1991, והפכה לאתר הראשון שזכה להכרה בחשיבותו הקשורה למוזיקת רוק. היא הוכרזה כאתר היסטורי לאומי ב-27 במרץ 2006. בתו היחידה של אלביס ליסה מארי פרסלי, לאחר מותו של אביה, הפכה ליורשת של עזבונו ביחד עם סבה וסבתה. לאחר מות סבה בשנת 1979 ומות סבתה בשנת 1980, הפכה ליסה ליורשת היחידה של אחוזת גרייסלנד. ביום הולדתה ה-25 ב-1993, ירשה את כל שאר העיזבון, סך 100 מיליון דולר. בשנת 2004 מכרה פרסלי 85% מההחזקות בחברת "אלביס פרסלי אנטרפרייזס" שהקימה אמה, המחזיקה באחוזת גרייסלנד ובזכויות על שמו ותמונותיו של אלביס פרסלי, בעסקה ששוויה כ-100 מיליון דולר. לאחר מותה של ליסה מארי ב-12 בינואר 2023, בתה הבכורה, ריילי קיאו, הפכה לנאמנת ולבעלים היחידה. היסטוריה חוות גרייסלנד הייתה במקור בבעלותו של סטיבן סי. טוף, מייסד S. C. Toof & CO – חברת הדפוס המסחרית הוותיקה ביותר בממפיס. האתר (לפני בניית האחוזה בשנת 1939) נקרא על שם בתו של טוף, גרייס. היא ירשה את הנכס מאביה בשנת 1894. לאחר מותה, הנכס עבר לאחייניתה רות מור, אשת חברה מממפיס. יחד עם בעלה, תומאס מור, רות הזמינה בניית מבנה בשטח של 953 מטר מרובע בסגנון התחייה הקולוניאלית בשנת 1939. המבנה תוכנן על ידי האדריכלים פורברינגר וארמן. לאחר שאלביס פרסלי החל את הקריירה המוזיקלית שלו, הוא רכש לעצמו ולמשפחתו בית בשווי 40,000 דולר בממפיס בשנת 1956. ככל שהצלחתו ותהילתו גדלו, במיוחד לאחר הופעותיו בטלוויזיה, מספר המעריצים שהיו מתאספים מחוץ לבית גדל. שכניו של פרסלי, אף על פי ששמחו שיש להם סלבריטאי שגר בקרבת מקום, הגיעו למסקנה שההתקהלות המתמדת של מעריצים ועיתונאים היא מטרד עבורם ולכן היה צריך למצוא מקום גדול דיו להכיל ולהתחשב בהם. בתחילת 1957, פרסלי נתן להוריו, ורנון וגלאדיס פרסלי, תקציב של 100,000 דולר וביקש מהם למצוא נכס דמוי "בית חווה" לרכישה, עם שטח חיץ סביבו. באותה תקופה, גרייסלנד שכנה בדרום מחוז שלבי, מספר קילומטרים דרומית לאזור העירוני הראשי של ממפיס. פרסלי רכש את גרייסלנד ב-19 במרץ 1957, תמורת 102,500 דולר. לאחר מות אימו גלדיס בשנת 1958 בגיל 46, אביו של פרסלי, ורנון, נישא לדי סטנלי בשנת 1960, והזוג התגורר בגרייסלנד זמן מה. בין אלביס לסטנלי התעוררה מחלוקת כיוון שסטנלי עיצבה מחדש את האחוזה בניגוד לעיצוב של אימו האהובה, וכתוצאה מכך אביו ואשתו נאלצו לעבור לבית אחר ברחוב דולן דרייב 1266 הצמוד לאחוזה. פריסילה פרסלי ואלביס נישאו בלאס וגאס, נבאדה, ב-1 במאי 1967 ועברו להתגורר באחוזה. בתם ליסה מארי פרסלי נולדה ב-1 בפברואר 1968, וחיה את שנותיה הראשונות באחוזה. לאחר שהזוג התגרש ב-1972, עברה פריסיליה עם ליסה לקליפורניה. בכל שנה בסביבות חג המולד, ליסה מארי וכל משפחתה היו נוסעים לגרייסלנד כדי לחגוג את חג המולד יחד וגם הגיעה לעיתים קרובות לגרייסלנד לביקורים. ב-16 באוגוסט 1977, פרסלי נפטר בגיל 42 באמבטיה שלו בגרייסלנד. סיבת המוות הרשמית הייתה הפרעות קצב הלב עם מספר רב של תרופות שנמצאו בדמו. ארון קבורתו מצופה נחושת הוצב באולם הכניסה ויותר מ-3,500 ממעריציו האבלים עברו במקום כדי לחלוק לו כבוד אחרון. הלוויה פרטית עם 200 אבלים נערכה ב-18 באוגוסט 1977 באחוזה כאשר הארון הוצב מול פתח הויטראז' של חדר המוזיקה. גרייסלנד המשיכה להיות מאוכלסת על ידי בני משפחה עד מותה של דודתו של פרסלי, דלתא, בשנת 1993, לאחר שעברה לגור בהזמנתו של אלביס לאחר מות בעלה. בתו של אלביס, ליסה מארי ירשה את האחוזה בשנת 1993 כשהייתה בת 25. ניתן לבקר בקברי המשפחה הקבורים בה כחלק מסיורים באחוזה. מצבת זיכרון לאחיו התאום של פרסלי, ג'סי גארון, נמצאת גם היא באתר. אדריכלות גרייסלנד, נבנתה בראש גבעה המוקפת בשדות מרעה וחורשת עצי אלון. היא תוכננה על ידי משרד האדריכלים פורברינגר וארמן מממפיס. זהו בית מגורים בן שתי קומות, בסגנון התחייה הקולוניאלית, עם גג גמלוני הפונה לצדדים המכוסה ברעפי אספלט, אכסדרה מרכזית בולטת בת שתי קומות, ושני אגפים בני קומה אחת בצדדים הצפוני והדרומי. לאגף מחובר אגף נוסף בן קומה אחת מצופה טיח, שהיה במקור מוסך המסוגל להכיל עד ארבע מכוניות. לאחוזה שתי ארובות המצופות אבן גיר. החומה והקיר האחורי שלו מצופים טיח, כמו גם האגפים בני הקומה האחת. חלונות החזית הקדמית בקומה הראשונה כוללים חלונות כפולים הממוקמים בפתחים מקושתים עם פאנלים מעץ מעל, וחלונות כפולים קטנים יותר בקומה השנייה. אורוות סוסים אורוות סוסים נבנו בפינה הדרום-מזרחית של שטחו החיצוני של גרייסלנד על ידי בעליו המקוריים של הנכס בשנת 1939, אלביס עצמו שיכן סוסים רבים באורווה זו. עיצוב פנים האחוזה כוללת 23 חדרים. בסלון ספה וכורסאות לבנים, ארונית ,אח ומראות. ציור חג המולד מאביו ורנון ותמונות בני המשפחה. בחדר סמוך, שבו פתח עם ויטראז' של טווסים הצמוד לסלון, נמצא חדר המוזיקה המכיל בין היתר פסנתר כנף שחור וטלוויזיה משנות ה-50. חדר נוסף שקרוב לסלון שימש כחדר השינה של הוריו ובו חדר רחצה. בחדר אוכל בקומת הכניסה ובראשו נברשת קריסטל ענקית. סביב שולחן שיש נמצאים שישה כיסאות מפוארים. על רצפת שיש שחורה נמצא שטיח גדול. לחדר האוכל מחובר המטבח. חדר הג'ונגל בשנות ה-60, פרסלי הרחיב את הבית, ובנה חדר נוסף כדי יצירת מעין "מאורה" (כך כינה אותה) אשר שונה שמה "לחדר הג'ונגל" לאחר שגרייסלנד נפתחה לקהל הרחב בשנות ה-80. חדר זה כולל מפל סלעים, שרכים ורהיטי עץ מצופים בלכה. בנוסף החדר מכיל פריטים הקשורים למדינת הוואי, מזכרת מהזמן שכיכב בסרט הטרופי "במקצבי הוואי" (1961), אותם הביא כמחווה למדינה זו. החדר שימש כבר טיקי ביתי אולטימטיבי עם עיצובים טרופיים בעלי טרנד יוקרתי שיצא מהאופנה. בשנת 1976, חדר הג'ונגל הוסב לאולפן הקלטות, שם הקליט את שני אלבומיו האחרונים, "משדרות אלביס פרסלי, ממפיס, טנסי" (1976) ו"מודי בלו" (1977). הגישה לקומה השנייה של הבית חסומה מפאת כבוד והתחשבות במשפחת פרסלי וכן כדי למנוע התמקדות לא נכונה בחדר האמבטיה שהיה מקום מותו. קומה זו כוללת את חדר השינה של אלביס המחובר לחדר ההלבשה ולחדר האמבטיה שלו. חדר השינה של בתו, ליסה מארי, נמצא בפינה הצפון-מזרחית, ובדרום-מזרח נמצא חדר שינה ששימש כמשרד אישי פרטי עבורו. במהלך הרחבת הבית באמצע שנות ה-60, בנה פרסלי אגף גדול בצד הדרומי של הבית הראשי באזור שהיה בין חדר המוזיקה באגף המקורי בן הקומה האחת לאזור בריכת השחייה. באגף זה המכונה "בניין הגביעים" מתקיימת תערוכה הקשורה למשפחת פרסלי הכוללת את שמלת הכלה של פריסילה, טוקסידו של אלביס, ארגז הצעצועים של ליסה מארי, בגדי תינוקות ועוד. בקומת המרתף נמצא חדר טלוויזיה שם אלביס נהג לצפות בשלושה מכשירי טלוויזיה בו זמנית, מערכת סטריאו, בר וחדר ביליארד. גן המדיטציה אחד השינויים הידועים יותר של פרסלי היה הוספת גן המדיטציה, שתוכנן ונבנה על ידי האדריכל ברנרד גרנדייה. הוא שימש את המוזיקאי כדי להרהר בכל בעיה או מצב שעלה במהלך חייו. שם גם קבורה כל משפחתו: הוא עצמו (1935–1977), הוריו גלדיס (1912–1958) וורנון (1916–1979), וסבתו מיני מיי הוד (1890–1980), ואנדרטה קטנה המנציחה את אחיו התאום ג'סי גארון, שמת בלידה שלושים דקות לפני לידתו של אלביס ב-8 בינואר 1935. בסוף 2020, בנה של ליסה מארי, בנג'מין קיו, הובא למנוחות בקצה השני של גן המדיטציה לאחר שהתאבד ביולי של אותה שנה. ליסה מארי פרסלי נפטרה מדום לב פתאומי בינואר 2023 וקבורה לצד בנה. יעד תיירותי ביום השנה למותו מתקיימת תהלוכה העוברת דרך האחוזה למקום קברו. ביום זה לוח הזמנים עמוס במיוחד וכולל נאומים ואירועים מיוחדים. מיסת אלביס המתקיימת בכנסיית סנט פול מהווה גולת הכותרת עבור מאות אלפי מעריצי אלביס מכל הדתות שבאים לחלוק כבוד לזמר הנערץ בסיקור תקשורתי רב. גם ידוענים רבים פוקדים את האחוזה כמו מוחמד עלי חברו הטוב של אלביס, פול מקרטני, U2 ערכה ב־1987 סיבוב הופעות בגרייסלנד, ג'ימי קרטר, ועוד רבים. במרץ 2026, נשיא ארצות הברית דונלד טראמפ ביקר בגרייסלנד, אמר שזהו ביקורו הראשון שם, ואף חתם על העתק של גיטרה בה השתמש אלביס. קישורים חיצוניים הערות שוליים